**Regulamentul de admitere**

**al Facultății de Științe Politice, Administrative și ale Comunicării**

**pentru anul universitar 2018/2019**

- nivel licență -

INTRODUCERE

1. În conformitate cu prevederile art. 138, 142, 145, 151, 156, 158, 160, 163, 199, 200, 277 și 304 alin. (17) din Legea educaţiei naţionale nr. 1/2011, cu modificările şi completările ulterioare, în baza Legii nr. 288/2004 privind organizarea studiilor universitare, cu modificările şi completările ulterioare şi a Ordonanţei de urgenţă a Guvernului nr. 133/2000 privind învăţământul universitar şi postuniversitar de stat cu taxă, peste locurile finanţate de la bugetul de stat, aprobată cu modificări prin Legea nr. 441/2001, cu modificările ulterioare, în baza art. 76 din Legea nr. 448/2006 privind protecția și promovarea drepturilor persoanelor cu handicap, republicată, cu modificările și completările ulterioare, precum şi în temeiul HG nr. 1004/2002 privind stimularea elevilor şi studenţilor care au primit distincţii la olimpiadele şcolare internaţionale organizate pentru învăţământul preuniversitar şi a doctoranzilor care au obţinut rezultate deosebite în activitatea de cercetare, cu modificările şi completările ulterioare, al HG nr. 404/2006 privind organizarea şi desfăşurarea studiilor universitare de masterat, al HG nr. 681/2011 privind aprobarea Codului studiilor universitare de doctorat, cu modificările și completările ulterioare, în temeiul HG nr. 26/2017 privind organizarea şi funcţionarea Ministerului Educaţiei și Cercetării Științifice, admiterea în ciclul de studii universitare de licenţă, de masterat şi de doctorat se face prin concurs. Potrivit principiului autonomiei universitare, reglementarea admiterii este de competenţa Senatului Universităţii. Admiterea se organizează numai în instituţiile de învăţământ superior care au în structură specializări acreditate şi specializări care au obţinut autorizaţia de funcţionare provizorie.

A. CONDIŢII GENERALE PRIVIND ORGANIZAREA ADMITERII

 **1. Admiterea** la Facultatea de Ştiinţe Politice, Administrative şi ale Comunicării **se organizează** astfel:

a. pe locuri subvenţionate de la bugetul de stat;

b. pe locuri cu taxă (învăţământ cu frecvenţă, învăţământ la distanţă şi cu frecvenţă redusă).

Numărul de locuri finanţate de la bugetul de stat este stabilit prin ordin al ministrului. Pot candida pe locurile cu taxă candidaţii aflaţi sub linia de admitere pentru locurile finanţate prin granturi de studii, în ordinea descrescătoare a mediilor sau punctajelor, dar care satisfac cerinţa minimală de admitere sau care pot fi admişi numai la această formă. Numărul total al candidaţilor declaraţi admişi, la buget şi la taxă, nu poate depăşi capacitatea de şcolarizare alocată fiecărui domeniu sau fiecărei specializări / fiecărui program de studii.

2. **Candidaţii din Republica Moldova** trebuie să facă dovada cetăţeniei moldoveneşti, în cazul în care candidează pe locurile special alocate pentru ei. În cazul dublei cetăţenii (română și moldovenească), candidaţii vor opta pentru una dintre cetăţeniile cu care vor să participe la concurs şi această opţiune nu poate fi schimbată pe parcursul admiterii din anul universitar respectiv.

3. Admiterea românilor de pretutindeni cât și a cetățenilor străini se va desfășura conform Metodologiilor de școlarizare în vigoare, publicate pe site-ul Universității „Babeș-Bolyai”.

4. În cazul **candidaţilor de etnie romă**, distribuirea locurilor bugetate se va face conform dispoziţiilor M.E.N. e asemenea, actele suplimentare necesare ocupării acestor locuri bugetate vor fi cele stabilite tot prin dispoziţie M.E.N. candidaţii care optează pentru locurile rezervate etniei rome vor prezenta la înscriere o recomandare eliberată de către o organizaţie legală a romilor (semnată şi ştampilată), care atestă apartenenţa lor la această etnie. Locurile rezervate se vor aloca facultăţilor de către Rectorat conform solicitării candidaţilor la înscriere. Și în cazul lor se aplică reglementările art. 7, conform căruia aceștia pot beneficia de finanțare de la bugetul de stat pentru anul I o singură dată. Dacă au mai fost admiși în anul I și au fost exmatriculați pot să beneficieze prin concursul de admitere numai de un loc cu taxă.

5. Admiterea pentru nivelul licenţă se organizează pe domeniile de studii stabilite în Hotărârea de Guvern aferentă anului universitar în cauză.

6. **Candidaţii** la concursul de admitere în învăţământul universitar, la studii universitare de licenţă, pot fi absolvenţi de liceu cu diplomă de bacalaureat (sau echivalentă cu aceasta), precum şi studenţi sau absolvenţi ai diverselor instituţii de învăţământ superior, cetăţeni ai României. Nu constituie criterii de selecţie a candidaţilor: vârsta, sexul, etnia, limba maternă, religia, rasa, apartenenţa politică, apartenenţa la organizaţii legal constituite (ori a căror activitate nu încalcă legile statului român) sau bolile cronice care nu prezintă risc pentru colectivitate.

7. La admiterea în ciclul de studii universitare de licență pot participa absolvenții de liceu cu diplomă de bacalaureat sau diplomă echivalentă, precum și **absolvenții studiilor efectuate în străinătate** și recunoscute de către direcțiile abilitate. Cetățenii statelor membre ale Uniunii Europene, ai statelor aparținând Spațiului Economic European și ai Confederației Elvețiene pot participa la concursul de admitere în aceleași condiții prevăzute de lege pentru cetățenii români, inclusiv în ceea ce privește taxele de școlarizare.

8. Un candidat poate participa concomitent la admitere la mai multe domenii / programe de studii / specializări din Universitatea Babeş-Bolyai sau din alte instituţii de învăţământ superior, în condiţiile stabilite de Senatele acestora, dar poate fi admis la o singură specializare / un singur program de studii pe locuri finanţate de la bugetul de stat, conform prezentului Regulament. **Candidatul poate fi admis la cel mult două programe de studii concomitent. El trebuie să opteze pentru specializarea / programul de studii la care doreşte să fie finanţat de la bugetul de stat,** prin depunerea dosarului cu actele în original, la confirmarea locului. Excepţie fac olimpicii internaţionali, care pot beneficia de două specializări / programe finanţate de la bugetul de stat. Reduceri de taxă de şcolarizare în cazul studiilor concomitente la Universitatea Babeş-Bolyai sunt reglementate de regulamente speciale aprobate de Senat. Termenul limită de depunere a actelor în original la Facultatea de Ştiinţe Politice, Administrative şi ale Comunicării este menționat în secțiunea „Calendarul admiterii” a prezentului Regulament, respectiv la confirmarea locului.

9. Studenţii instituţiilor de învăţământ superior de stat, înmatriculaţi în anii precedenţi pe locuri finanţate de la bugetul de stat, care decid să facă şi o a doua specializare şi sunt declaraţi admişi la această nouă specializare, pot beneficia de subvenţia de la bugetul de stat numai pe durata normală de studiu (scăzând din durata de studiu a noii specializări anii de studiu cu subvenţionare de la buget la specializarea iniţială). Dacă prima specializare este parcursă cu achitarea taxei de studiu, cea de-a doua specializare poate fi efectuată cu finanţare de la bugetul de stat, în urma reuşitei la concursul de admitere pe loc bugetat.

Aceeaşi reglementare se aplică și studenţilor din anul I. În cazul în care aceștia au fost exmatriculaţi ori s-au retras de la studii de pe loc bugetat, pentru a deveni studenți, trebuie să susțină concurs de admitere.

**Finanțarea de la bugetul de stat a ciclului normal de studiu presupune urmarea în regim bugetat a fiecărui an de studiu câte o singură dată.** Orice altă situație, cu exceptia cazurilor sociale, implică urmarea anului de studiu în regim cu taxă. Candidatul trebuie să completeze la înscriere un formular în care declară pe proprie răspundere (sub semnătură) dacă a mai urmat studii universitare de licență la buget. Potrivit legii penale (Cod penal art. 320-327), orice fals material în înscrisuri oficiale, falsul în declarații, uzul de fals etc. de natură să producă efecte juridice se pedepsește cu închisoarea, după caz, de la 3 luni la 3 ani. Candidatul care se află în vreuna din situațiile prevăzute de legea penală privind falsul va fi exmatriculat și UBB va face demersurile necesare pentru informarea organelor în drept să desfășoare cercetarea penală.

La înscriere, candidatul completează formularul intitulat „Declarație de consimțământ” privind prelucrarea datelor cu caracter personal, în cadrul procedurii de admitere, respectiv pentru candidații declarați ulterior admiși și în cadrul procesului de școlarizare.

9. **Absolvenţii cu diplomă de licenţă**, respectiv diplomă de absolvire, **pot urma o a doua specializare în regim cu taxă** în învăţământul nivel licenţă. Criteriile de admitere pentru acești candidați sunt același ca pentru candidații absolvenți de liceu.

10. Absolvenţii, cu sau fără diplomă de licenţă/absolvire a învăţământului superior de stat şi particular, au dreptul să se prezinte la admiterea pentru studiul unei noi specializări, pe celelalte locuri aprobate, după cum urmează:

a. dacă prima specializare a fost urmată în regim bugetat, cea de-a doua specializare va fi în regim cu taxă;

b. dacă prima specializare a fost urmată în regim cu taxă în învăţământul particular sau cel de stat, cea de-a doua specializare poate fi în regim bugetat, în urma reuşitei pe loc bugetat la concursul de admitere. În ambele situaţii candidaţii sunt obligaţi să declare pe proprie răspundere (în fişa de înscriere) perioada în care au fost susţinuţi financiar de la bugetul de stat pe durata primei specializări, iar la confirmarea locului, aceștia trebuie să aducă o adeverință de la prima facultate absolvită, în care să se ateste numărul de ani și perioada școlarizării, precum și forma de finanțare din fiecare an universitar.

 Facultatea de Ştiinţe Politice, Administrative şi ale Comunicării acordă o reducere a taxei de şcolarizare de 25% candidaţilor care parcurg în paralel două specializări din cadrul Universităţii Babeş-Bolyai.

 11. **Studenţii de la instituţiile de învăţământ superior de stat care au fost admişi în anii precedenţi se pot prezenta la concursul de admitere în vederea trecerii în regim fără taxă, în limita numărului de locuri finanţate de la bugetul de stat, urmând a fi înmatriculaţi în anul I de studiu.**

12. Studenţii de la instituţiile de învăţământ superior cu specializări acreditate sau autorizate să funcţioneze provizoriu care au fost declaraţi admişi în urma concursului de admitere pot beneficia de recunoaşterea studiilor efectuate anterior, în conformitate cu prevederile regulamentului fiecărei facultăţi.

13. **Candidaţii care au obținut, în perioada studiilor liceale, distincții la olimpiadele școlare și / sau la concursuri internaţionale sau naţionale** pot fi înmatriculaţi, fără admitere, la Facultatea de Ştiinţe Politice, Administrative şi ale Comunicării, dacă au obţinut distincţii (premiul I, II sau III sau mențiune) la olimpiadele școlare internaționale recunoscute de MENCS sau premiul I sau medalia de aur la olimpiadele școlare.

Aceşti candidaţi trebuie să prezinte diploma de olimpic / diploma de concurs, în original, la înscriere.

Candidații care care obțin premiul I la [Concursul de producție jurnalistică](http://fspac.ubbcluj.ro/jurnalism/) organizat de Departamentul de Jurnalism al FSPAC pot fi admiși la specializarea Jurnalism (doar la programul în limba română / engleză / maghiară / germană, în funcție de participarea la concurs) fără concurs de admitere.

Candidații care obțin premiul I, II sau III la oricare din [concursurile recunoscute de Departamentul de Sănătate Publică](http://fspac.ubbcluj.ro/wp-content/uploads/2017/01/Concursuri-admitere-SPH.pdf) al FSPAC pot fi admiși la specializarea Sănătate Publică (Public Health) fără concurs de admitere.

Candidații care obțin premiul I la concursul [I Lead](http://www.apubb.ro/admitere/leadership-of-the-public-sector/) organizat de Departamentul de Administrație și Management Public pot fi admiși la specializarea Leadership of the Public Sector (Leadership în Sectorul Public) fără concurs de admitere.

14. **Pentru studiile universitare organizate în limba maternă sau într-o limbă străină**, admiterea se susține în limba de predare a programului de studii universitare.

În cadrul Facultăţii de Ştiinţe Politice, Administrative şi ale Comunicării, la specializările Ştiinţe Politice - limba engleză, Jurnalism - limba engleză, Leadership of the Public Sector (Leadership în Sectorul Public) - limba engleză şi Sănătate Publică (Public Health) - limba engleză, toţi candidaţii se vor prezenta la proba (interviul) de cunoaştere a limbii engleze.

La specializările Comunicare și Relații Publice - linia germană și Jurnalism - linia germană, candidații care dețin un certificat de competență lingvistică de cunoaștere a limbii germane recunoscut internațional sau eliberat de Centrul Alpha sau de Centrul Lingua (UBB) (minim nivelul B2) nu trebuie să se prezinte pentru testul de cunoaștere a limbii germane. Candidați care nu dețin un astfel de certificat se vor prezenta la un test de cunoaștere a limbii germane, în ultima zi de înscrieri (17 iulie).

15. Admiterea la Facultatea de Ştiinţe Politice, Administrative şi ale Comunicării se face strict în ordinea descrescătoare a mediilor generale obţinute de candidaţi, în funcţie de sistemul de selecţie şi de departajare, de opţiunea candidaţilor pentru un anumit domeniu, linie de studiu, specializare şi formă de învăţământ şi în limita numărului de locuri pentru care se organizează concursul. Dacă sunt mai mulţi candidaţi cu medii egale pe ultimul loc, se vor aplica criteriile cuantificabile de departajare stabilite de regulament.

16. Mediile generale obţinute de candidaţi sunt valabile pentru stabilirea ordinii de clasificare numai la opțiunile menţionate de candidat în cererea de înscriere.

**Specializările Facultății de Științe Politice, Administrative și ale Comunicării**

**pentru care se organizează admitere pentru anul universitar 2018/2019:**

1. Specializarea **Ştiinţe politice**

Domeniul: Ştiinţe politice

Forma de învăţământ: cu frecvență, 3 ani;

Liniile de studiu: română, maghiară, engleză

Învăţământ la distanţă (ID) 3 ani, linia română de studiu

1. Specializarea: **Comunicare şi Relaţii Publice**

Domeniul: Ştiinţe ale Comunicării

Forma de învăţământ: cu frecvență, 3 ani;

Liniile de studiu: română, maghiară, germană

Învăţământ la distanţă (ID) 3 ani, linia română de studiu

1. Specializarea: **Jurnalism**

Domeniul: Ştiinţe ale Comunicării

Forma de învăţământ: cu frecvență, 3 ani;

Liniile de studiu: română, maghiară, germană, engleză

Învăţământ la distanţă (ID) 3 ani, linia română de studiu

1. Specializarea: **Publicitate**

Domeniul: Ştiinţe ale Comunicării

Forma de învăţământ: cu frecvență, 3 ani

Linia de studiu: română

1. Specializarea: **Media digitală**

Domeniul: Ştiinţe ale Comunicării

Forma de învăţământ: cu frecvență, 3 ani;

Liniile de studiu: română

1. Specializarea: **Administraţie Publică**

Domeniul: Ştiinţe Administrative

Forma de învăţământ: cu frecvență, 3 ani;

Linia de studiu: română

Învăţământ la distanţă (ID) 3 ani, linia română de studiu

1. Specializarea: **Administraţie Publică**

Domeniul: Ştiinţe Administrative

Forma de învăţământ: cu frecvență, 3 ani;

Linia de studiu: maghiară

1. Specializarea: **Leadership in sectorul public**

Domeniul: Ştiinţe Administrative

Forma de învăţământ: cu frecvență, 3 ani;

Limba de studiu: engleză

1. Specializarea: **Servicii şi Politici de Sănătate Publică (Public Health)**

Domeniul: Ştiinţe Administrative

Forma de învăţământ: cu frecvență, 3 ani;

Limba de studiu: engleză

1. Specializarea **Administraţie publică - extensie Facultatea de Ştiinţe Politice Administrative şi ale Comunicării *– Satu Mare***

Domeniul: Ştiinţe Administrative

Învăţământ la distanţă (ID) 3 ani, linia română de studiu

1. Specializarea **Administraţie publică - extensie Facultatea de Ştiinţe Politice, Administrative şi ale Comunicării** - ***Bistriţa***

Domeniul: Ştiinţe Administrative

Forma de învăţământ : cu frecvență , 3 ani

Linia de studiu: română

Învăţământ la distanţă (ID) 3 ani, linia română de studiu

1. Specializarea **Administraţie publică –extensie Facultatea de Ştiinţe Politice, Administrative** **şi ale Comunicării** - ***Sfântu Gheorghe***

Domeniul: Ştiinţe Administrative

Forma de învăţământ : cu frecvență, 3 ani

Liniile de studiu : română, maghiară

#### CRITERII DE ADMITERE

**Admiterea la FSPAC se desfășoară în trei etape:**

**Etapa I (eliminatorie):**

**Examen de admitere pe baza unei scrisori de motivaţie care se depune la înscriere, notat cu calificativul *Admis pentru etapa a II-a a selecţiei* / *Respins*.**

* + În cazul în care candidatul doreşte să se înscrie la mai multe specializări din cadrul FSPAC, va trebui să depună câte o scrisoare de motivaţie pentru fiecare dintre specializările și limbile de predare pentru care se înscrie;
	+ Doar candidaţii declaraţi admiși pentru etapa a doua a selecţiei, pe baza evaluării scrisorii de motivaţie, vor trece în etapa următoare de admitere;
	+ Candidaţii care se înscriu la linia de studiu engleză trebuie să participe la un interviu în limba engleză. Doar candidaţii declaraţi admişi în urma interviului vor intra în etapa a doua de admitere.

**Etapa a II-a:**

**Candidaţii care au trecut de etapa I (eliminatorie) vor fi repartizaţi pe locuri bugetate, pe locuri în regim cu taxă sau vor apărea pe lista de aşteptare, în funcţie de media la bacalaureat.**

În caz de medii egale la examenul de bacalaureat se va trece la următoarele **criterii de departajare**:

1. Nota obţinută la disciplina Limba şi literatura romană – proba scrisă de la examenul de

 bacalaureat.

Pentru candidaţii care au studiat în limba maghiară sau limba germană ca limbă maternă (şi se înscriu la linia de studiu maghiară sau germană), se va lua în calcul nota obţinută la disciplina Limba şi literatura maternă.

1. Cea mai mare notă la o probă scrisă de la examenul de bacalaureat – excepţie Limba şi literatura română/maternă.
2. A doua cea mai mare notă la o probă scrisă de la examenul de bacalaureat – excepţie Limba şi literatura română/maternă.
3. Test de departajare (în situaţii excepţionale, dacă pe baza criteriilor de departajare mai sus menţionate nu s-a putut realiza departajarea).

**La finele etapelor I şi II de admitere, candidaţii vor fi repartizaţi pe locuri finanțate de la bugetul de stat, pe locuri în regim cu taxă sau vor apărea pe lista de respinşi.**

B. DESFĂŞURAREA CONCURSULUI DE ADMITERE

I. ACTIVITĂŢI PREGĂTITOARE

LaFacultatea de Ştiinţe Politice, Administrative şi ale Comunicării, sub autoritatea decanului, se constituie **Comisia de admitere 2018**, iar **Oficiul Permanent al Admiterii** oferă candidaţilor, **pe tot parcursul anului**, informaţii privind admiterea în facultate. Oficiul Permanent al Admiterii asigură activităţi de prezentare şi informare prin toate mijloacele de comunicare existente.

II. CRITERII ŞI REPERE GENERALE DE ADMITERE

1. Admiterea se organizează de către facultate sub îndrumarea directă a prorectoratului responsabil cu admiterea şi a Comisiei de admitere a Universităţii, cu respectarea actelor normative în vigoare.

2. Admiterea pe locurile din bugetul statului se face strict în limita locurilor repartizate Universităţii prin Ordinul Ministrului Educaţiei Naţionale.

3. Media minimă de admitere la nivel licență este 5 (cinci). În cazul notelor obţinute la liceele din alte ţări, dacă documentele de absolvire au fost recunoscute şi echivalate conform legii, notele sau punctele vor fi transformate în note ale sistemului de notare din România, conform noilor reglementări M.E.N.

4. Candidaţii care nu îndeplinesc criteriile de stabilire a mediei de admitere nu pot fi înscrişi la concursul de admitere la acele specializări care iau în considerare astfel de repere.

III. PREÎNSCRIEREA, ÎNSCRIEREA CANDIDAŢILOR ŞI DESFĂŞURAREA CONCURSULUI

1. În anul 2018, concursul de admitere în învăţământul superior la Facultatea de Științe Politice, Administrative și ale Comunicării se va organiza în două sesiuni. Prima sesiune se va desfăşura în perioada 11-27 iulie. Pentru ocuparea locurilor rămase vacante se organizează o a doua sesiune, în luna septembrie.

2. **CALENDARUL ADMITERII 2018 la Facultatea de Ştiinţe Politice, Administrative şi ale Comunicării**

* Înscrierea candidaţilor: 11-17 iulie (inclusiv sâmbătă și duminică)
* Rezultate iniţiale: 19 iulie
* Contestaţii, înregistrarea observaţiilor, erorilor, omisiunilor: 20-21 iulie (inclusiv sâmbătă)
* Confirmarea ocupării locului: 20-22 iulie (inclusiv sâmbătă și duminică)
* Depunerea cererilor de redistribuire pentru candidații aflați pe listele de așteptare: 20-22 iulie (inclusiv sâmbătă și duminică)
* Redistribuirea locurilor rămase neocupate sau disponibilizate ca urmare a neconfirmării: 23 iulie
* Rezultate după redistribuiri: 24 iulie
* Confirmarea ocupării locului după redistribuire și pentru candidații de pe lista de așteptare: 25-26 iulie
* Rezultate finale: 27 iulie

Candidații care se înscriu la un program cu predare în limba engleză - specializările Jurnalism, Servicii şi Politici de Sănătate Publică (Public Health), Ştiinţe Politice sau Leadership of the Public Sector (Leadership în Sectorul Public) - se vor prezenta la interviul de cunoaştere a limbii engleze, în aceeași zi în care se face înscrierea.

 **3. ACTE NECESARE pentru înscriere:**

1. Fişa de înscriere (se va completa la înscriere sau se poate descărca de pe site)
2. Carte de identitate
3. Scrisoarea de motivaţie (se va completa la înscriere sau se poate descărca de pe site)
4. Chitanţa care dovedeşte plata taxei de admitere (taxa se achită la casieria facultăţii, în perioada admiterii)
5. Adeverinţa sau diploma de bacalaureat, în original sau copie legalizată (se returnează candidaţilor după verificarea datelor completate pe fişa de înscriere)

**La actele de mai sus se adaugă şi următoarele acte (pentru situaţiile excepționale enumerate):**

1. Candidaţii care optează pentru **linia de studiu germană**, specializarea Jurnalism sau Comunicare şi Relaţii Publice, trebuie să dovedească cunoaşterea limbii germane prin adeverinţă sau atestat de studiu de limba germană în regim intensiv sau printr-un certificat de competenţă lingvistică recunoscut la nivel internaţional sau eliberat de Centrul Alpha sau de Centrul Lingua (UBB) (minim nivelul B2). Cei care nu dețin nici unul dintre documentele menționate vor susţine un test de cunoaştere a limbii germane la facultate, în ultima zi a înscrierilor;
2. Candidaţii care optează pentru **limba de predare engleză**, specializarea Jurnalism, Sănătate Publică (Public Health), Leadership în sectorul public sau Ştiinţe Politice, se vor prezenta la un interviu de cunoaştere a limbii engleze, la facultate, în ziua în care se înscriu;
3. Candidaţii care au obţinut  **distincții la olimpiadele școlare și / sau la concursuri internaţionale sau naţionale** vor prezenta diploma de olimpic, în original, la înscriere;
4. Candidaţii pe locurile speciale rezervate **etniei rome** vor trebui să prezinte la înscriere o adeverinţă eliberată de către o organizaţie legal constituită şi recunoscută a etniei rome, care să ateste apartenenţa la această etnie;
5. Candidaţii care urmează, în paralel, şi o altă specializare, trebuie să prezinte o **adeverinţă din care să rezulte calitatea de student;**
6. Candidaţii care beneficiază de **scutire parţială sau totală a plății taxei de admitere** vor trebui să aducă acte doveditoare în original: adeverinţe de angajat sau cadru didactic, certificate de deces ale părinţilor, adeverinţe eliberate de centre rezidențiale sau de tip familial;
7. Candidaţii **cetăţeni din Republica Moldova** vor trebui să prezinte la înscriere o fotocopie a paşaportului şi a cărții de identitate.

Înscrierea se face personal, de către candidat, pe baza cărții de identitate sau a pașaportului, sau **de către o altă persoană, pe bază de procură notarială** în care sunt specificate, în ordinea dorită, specializările pentru care se optează (programul de studii, limba de predare, forma de învățământ).

1. **METODOLOGIA DE CLASIFICARE la Facultatea de Ştiinţe Politice, Administrative şi ale Comunicării**

**Admiterea** la Facultatea de Ştiinţe Politice, Administrative şi ale Comunicării **se desfăşoară pe bază de concurs, respectând opțiunile candidaților pentru o anumită specializare, linie de studiu sau formă de învăţământ şi strict în ordinea descrescătoare** **a mediilor de admitere** obţinute de candidaţi, şi în **limita numărului de locuri pentru care se organizează concursul. Numărul de locuri bugetate şi cu taxă nu poate fi depăşit.** Dacă sunt mai mulţi candidaţi cu medii egale pe ultimul loc, se aplică criteriile de departajare.

De asemenea, în metodologia de clasificare, **OPŢIUNEA pentru diferitele specializări (Administraţie Publică, Comunicare şi Relaţii Publice, Jurnalism, Publicitate, Ştiinţe Politice, Sănătate Publică, Leadership în Sectorul Public, Media Digitală) PREVALEAZĂ ÎN RAPORT CU MEDIA.**

**Repartizarea pe locuri bugetate sau cu taxă în interiorul specializărilor se face strict în ordinea descrescătoare a mediilor candidaților, cu respectarea regulii care spune că o persoană poate urma un an universitar în sistem bugetat o singură dată.**

**Exemplu:** un candidat care a ales ca primă opţiune specializarea X şi a doua opţiune specializarea Y, va fi repartizat cu prioritate la specializarea X faţă de acel candidat pentru care specializarea X a fost a doua, a treia sau a… X-a opţiune, indiferent de medii.

**Exemplu:** Un candidat a mai fost student admis pe un loc bugetat și a urmat un an universitar. Anii doi și trei au fost urmați pe un loc cu taxă. Candidatul poate fi admis la noua specializare doar pe un loc cu taxă, dar poate trece, în funcție de medie, pe un loc bugetat pentru anii II și III.

**Ordinea opţiunilor rămâne definitivă în perioada admiterii, neputând fi modificată după semnarea fişei de înscriere de către candidat.**

**Totodată, în cazul în care candidatul optează pentru mai multe specializări, dar la una dintre ele nu trece de Etapa I (eliminatorie), acea opţiune nu va fi luată în considerare.**

**Orice schimbare a tipului de loc ocupat** (adică trecerea de pe un loc cu taxă pe loc bugetat; trecerea de pe un loc bugetat de la o specializarea pe un loc cu taxă la altă specializare; trecerea de la o specializare la alta, de la o linie de studiu la alta) se va face automat, după redistribuiri, respectând opțiunea candidatului exprimată în fişa de înscriere.

Dacă un candidat admis pe locuri bugetate renunţă la calitatea de student, dobândită prin confirmarea locului, după data de 27 iulie 2018, sau nu confirmă locul până la termenul stabilit **locul rămas liber se ocupă în ordinea descrescătoare a mediilor**, din cadrul aceleiași specializări, astfel:

a. de către unul dintre candidaţii care a obţinut media generală egală cu cea a ultimului candidat admis pe locurile bugetate, cu aplicarea criteriilor de departajare stabilite de facultate.

b. de către primul dintre candidaţii aflaţi sub media celor admişi în regim bugetar.

5. Se recomandă practicarea sistemului de preînscriere a candidaților începând cu data de 1 martie 2018. Înscrierile pentru admiterea 2018 la Universitatea Babeș-Bolyai se pot face începând cu 1 martie 2018, pentru următoarele categorii:

a. câştigătorii de olimpiade profesionale şi competiţii internaţionale sportive sau de altă natură care, în conformitate cu reglementările în vigoare, pot fi declaraţi admiși în baza unor astfel de performanţe stipulate de legislaţie;

b. licenţiaţii care doresc să urmeze o a doua facultate;

c. posesori ai diplomei de bacalaureat;

d. candidaţii licenţiaţi care doresc să se înscrie la învăţământul la distanţă.

6. Pentru înscrierea la concursul de admitere facultăţile percep, potrivit legii, **TAXE DE ADMITERE** de la candidaţi pentru desfăşurarea concursului (indiferent de forma de organizare), în

cuantumul lor fiind incluse şi activităţile aferente analizării contestaţiilor depuse în termen legal. **Taxa de admitere** este formată **din taxa de înscriere** şi **taxa de procesare.** Angajaţii şi copiii angajaţilor Universităţii Babeş-Bolyai, ai Bibliotecii Centrale Universitare, Grădinii Botanice şi a restaurantelor şi cafeteriilor Universităţii, precum şi copiii personalului didactic și didactic auxiliar în activitate sau pensionari din instituțiile de învățământ universitar și preuniversitar sunt **scutiţi de la plata** **taxei de înscriere**. Pentru aspectele organizatorice şi de comunicare, inclusiv pentru eventuala preînscriere, se percepe **taxa de procesare**, taxă care nu este supusă scutirilor, degrevărilor şi nu este returnabilă. **Fac excepţie candidaţii orfani de ambii părinţi și cei proveniți din centrele rezidențiale sau casele de tip familial, care sunt scutiți de la plata taxei de admitere**.

**Notă:**

**Prin achitarea taxei de admitere, candidaţii se pot înscrie la toate cele opt specializări ale facultăţii :** Administraţie Publică, Comunicare şi Relaţii Publice, Ştiinţe Politice, Jurnalism, Publicitate, Sănătate Publică (Public Health), Leadership în sectorul public, Media Digitală.

**Candidaţii care intenţionează să parcurgă în paralel două specializări ale FSPAC vor completa două fişe de înscriere şi vor plăti două taxe de înscriere diferite.**

Plata taxei de admitere se face la casieria facultăţii (str. Traian Moşoiu, nr.71), în perioada înscrierilor.

 La **extensiile universitare din Bistrița, Satu Mare, Sfântu-Gheorghe, specializarea Administraţie Publică,** taxa de înscriere este de 30 lei, iar taxa de procesare este de 30 lei **(total: 60 lei),** în cazul în care candidatul se înscrie doar la aceste extensii. În cazul în care dorește să se înscrie și pentru alte specializări din cadrul FSPAC, va achita taxa de admitere de 200 lei.

7. În cazul în care un candidat este declarat admis la cel mult două specializări, acesta poate opta pentru păstrarea (dobândirea) calităţii de student pentru ambele specializări. **Candidatul trebuie să declare, în scris, până la data finalizării confirmărilor, dacă ocupă locul pe care a fost admis,** prezentând, în cazul ocupării unui loc bugetat, diploma de bacalaureat sau adeverința de bacalaureat în original.

 Comisia de admitere poate prelungi termenul de depunere a diplomei de bacalaureat în original, în cazul în care sunt întârzieri la elaborarea diplomelor de bacalaureat la licee.

**8.Candidaţii admişi pe locurile cu taxă la concursul de admitere trebuie să se înscrie în anul I, să încheie un contract de şcolarizare cu facultatea şi să achite prima rată a taxei de şcolarizare.** Prima rată a taxei de şcolarizare se restituie în cazul în care se produce glisarea pe loc bugetat, ca urmare a retragerii unor candidaţi iniţial admişi pe locurile bugetate sau ca urmare a suplimentării locurilor bugetate. Restituirea taxei se face pe baza unei cereri depuse la Secretariatul FSPAC, în termen două săptămâni de la începerea anului universitar. În cazul solicităriiretragerii de la studii, printr-o cerere scrisă şi înregistrată la Secretariatul FSPAC, în intervalul scurs de la semnarea contractului până în ziua precedentă începerii anului universitar, plăţile efectuate se restituie integral. Ulterior începerii anului universitar, după înmatriculare, studenţii care urmează programe de studii în regim cu taxă datorează taxa de şcolarizare în funcţie de momentul solicitării scrise a retragerii, astfel:0

- Dacă cererea de retragere este înregistrată în intervalul 1 octombrie - până la sfârșitul semestrului I, va datora 50% din taxa de școlarizare totală;

- Dacă cererea de retragere este înregistrată pe parcursul semestrului II va datora taxa de școlarizare integral;

9. Pentru **înscriere**, candidaţii vor completa o fişă de înscriere tip în care vor menţiona, sub semnătură proprie, toate datele solicitate de formularul respectiv. **Se va atrage atenţia în mod deosebit**

**asupra necesităţii precizării opţiunii referitoare la specializarea, limba de studiu și forma de învăţământ (cu frecvenţă, frecvenţă redusă, la distanţă) și regimul de finanțare**. După încheierea perioadei de înscriere, opțiunile, ordinea acestora, precum și alte informații din fișa de înscriere nu pot fi modificate.

**REZULTATELE CONCURSULUI DE ADMITERE**

Rezultatele concursului de admitere pentru sesiunea iulie 2018 se vor afişa la avizierul facultăţii şi pe pagina de web a facultății ([www.fspac.ubbcluj.ro)](http://www.fspac.ubbcluj.ro)), în data de **27 iulie.**

**Candidaţii sunt rugaţi să verifice exactitatea mediilor (media de bacalaureat, nota obţinută la disciplinele care se iau în calcul pentru departajare în caz de medii egale) afişate pe listele de admitere.**

**Se vor afişa 3 tipuri de liste:**

* **lista candidaţilor admişi,** specificând specializarea, linia de studiu, forma de finanţare, forma de învăţământ la care sunt admişi;
* **lista candidaţilor respinşi;**
* **lista candidaţilor în aşteptare,** care vor putea ocupa locurile rămase disponibile ca urmare a neconfirmării, dacă depun cerere de redistribuire.

**Candidaţii admişi** pe locuri BUGETATE şi pe locuri cu TAXĂ trebuie să confirme locul, în perioada indicată în calendarul admiteri, la sediul facultăţii. **Candidaţii care nu confirmă vor pierde locul ocupat, iar pe locurile rămase libere se vor repartiza altor candidaţi.**

Candidaţii de pe **LISTELE DE AŞTEPTARE** trebuie:

* să depună, în perioada redistribuirilor, o cerere de redistribuire (prin care îşi exprimă intenţia de a intra în procesul de glisări de pe lista de de aşteptare pe lista de buget sau taxă, în funcţie de media de admitere);
* să confirme ocuparea locului.

**Doar candidații care depun cerere de redistribuire vor fi luați în considerare la redistibuirea locurilor.**

Cererile de redistribuire se pot depune

* la sediul Facultăţii de Ştiinţe Politice, Administrative şi ale Comunicării;
* prin e-mail, la adresa: admitere@fspac.ro;
* prin fax la numărul: 0264-406054;
* online, pe site-ul facultăţii (www.fspac.ubbcluj.ro)

**CONFIRMAREA LOCURILOR**

Cei care nu vor confirma locul ocupat în urma admiterii, în perioada stabilită, prin depunerea dosarului cu documentele de studii necesare, inclusiv dovada achitării primei rate a taxei de şcolarizare (pentru candidaţii declaraţi reuşiţi pe locurile cu taxă), vor pierde locul.

**Candidatul îşi confirmă locul obţinut la Facultatea de Ştiinţe Politice, Administrative şi ale Comunicării la specializarea, forma de finanţare, linia de studiu şi forma de învăţământ la care este declarat reuşit pe listele inițiale. În perioada admiterii, după procesul de redistribuiri, locul confirmat inițial poate suferi modificări, respectând opțiunea candidatului exprimată în fişa de înscriere. După încheierea perioadei de admitere, locul ocupat inițial poate suferi modificări numai în caz de glisare de pe locurile cu taxa pe locuri bugetate, în cadrul aceleiași specializări.**

**La confirmarea locului, candidatul admis va depune un dosar cu următoarele acte:**

1. diploma de bacalaureat în original sau diploma echivalentă cu aceasta în original. Studenţii care urmează o a doua specializare vor depune diploma de bacalaureat sau diploma echivalentă cu aceasta şi adeverinţă din care să rezulte calitatea de student;
2. foaia matricolă în original
3. certificatul de naştere în copie şi original (pentru verificare);
4. adeverinţă medicală cu mențiunea „clinic sănătos” (în original);
5. două fotografii tip ¾ cm;
6. fotocopie carte de identitate;
7. dovada achitării primei rate a taxei de şcolarizare (pentru candidaţii admişi în regim cu taxă).

Rezultatele finale ale sesiunii de admitere iulie 2018 vor fi afișate în data de 27 iulie 2018.

IV. REZOLVAREA CONTESTAŢIILOR

1. Rezultatele concursului de admitere, verificate şi aprobate de Comisia de admitere a facultăţii, se aduc la cunoştinţă publică prin afişare imediată la sediul facultăţii, la loc vizibil, menţionându-se data şi ora afişării, şi pe pagina de web a facultăţii, [fspac.ubbcluj.ro](http://www.fspac.ubbcluj.ro).

2. Până la această fază finală au loc următoarele faze intermediare:

a. Ierarhizarea prin prelucrare computerizată a notelor obţinute de candidaţi.

b. Media finală (generală) a fiecărui candidat este media obținută la examenul de bacalaureat.

c. Rezultatele admiterii, semnate de preşedintele comisiei pe facultate şi de Rectorul Universităţii, se afişează la avizierul facultăţii. Fac obiectul afişării listele cu candidaţii admişi pe specializări în regim bugetat şi cu taxă, ordonaţi descrescător după media generală (şi celelalte criterii suplimentare) şi lista cu candidaţii respinşi şi cei pe lista de aşteptare (pentru toate specializările concursului), ordonaţi alfabetic.

3. Contestaţiile vor fi depuse la sediul facultăţii unde candidatul a susţinut concursul de admitere, în termen de 48 de ore de la data afişării rezultatelor, urmând a fi soluţionate de comisia de admitere pe facultate. Comisia de admitere a facultăţii va afişa la loc vizibil rezolvarea acestora. În cazul în care candidatul este nemulţumit de rezolvarea contestaţiei sau consideră că rezolvarea nu are temei legal, acesta se poate adresa comisiei de admitere pe universitate.

4. Comunicarea rezultatelor la contestaţii se face prin afişare la sediul facultății și pe site. După expirarea termenului de rezolvare şi de răspuns la contestaţii, rezultatul concursului la admitere se consideră definitiv şi nu mai poate fi modificat, decât prin mecanismele retragerilor, neconfirmărilor şi glisărilor.

V. DISPOZIŢII FINALE

1. Facultatea de Ştiinţe Politice, Administrative şi ale Comunicării va depune, înainte de afișarea

rezultatelor la Rectoratul Universităţii, listele finale cu candidaţii admişi în anul universitar proxim, date după care nu se mai admit modificări. Aceste liste vor fi semnate şi de preşedintele Comisiei de Admitere pe Universitate şi vor constitui actul de bază pe care se va opera înmatricularea. Retragerile şi glisările ulterioare se rezolvă după mecanismele valabile în cazul celor înmatriculaţi.

2. Prin adoptarea prezentului Regulament sunt abrogate hotărârile şi regulamentele anterioare. Orice modificare poate fi adusă numai cu aprobarea Senatului Universităţii Babeş-Bolyai, ori prin publicarea unor acte normative imperative.

3. Consiliul de Administraţie are dreptul de a compatibiliza acest regulament cu Ordine ale Ministerului emise până la data concursului de admitere.